VSL Sklep I Ip 364/2022
Sodna praksa višjih sodišč, 2022-03-25

sklep o izročitvi nepremičnine - nezakonito ravnanje prvostopenjskega sodišča v postopku izvedbe javne dražbe - odredba o prodaji na javni dražbi - vročitev odredbe - solastnik - zakonita predkupna pravica solastnika

Predkupni upravičenec v izvršilnem postopku varuje svojo predkupno pravico. Varuje torej svojo pravno korist. Zato ima v izvršilnem postopku položaj materialnopravnega udeleženca. V izvršilnem postopku v določenih fazah postopka vstopajo osebe, ki v postopku izvršbe ali zavarovanja uveljavljajo kakšno svojo pravico ali pravno korist, pa niso stranke postopka. Mednje spada tudi imetnik zakonite predkupne pravice in imetnik vknjižene pogodbene predkupne pravice. Torej predkupni upravičenec vstopi kot udeleženec v postopek v fazi izvedbe prodaje. Da mu to zagotovi, mu mora sodišče pred tem vročiti odredbo o prodaji, nato pa pri prodaji z javno dražbo po zadnjem rednem koraku omogočiti, da sprejme nakup po tej ceni.

Pritožbi se ugodi in izpodbijani sklep razveljavi, posledično pa razveljavi sklep o domiku in spletna javna dražba z dne 9. 12. 2021 ter se zadeva vrne sodišču prve stopnje v nov postopek.

1. Sodišče prve stopnje je izdalo sklep o izročitvi in svojo odločitev oprlo na 192. člen ZIZ.

2. Zoper izpodbijani sklep se je pritožil solastnik kot predkupni upravičenec. Navaja, da je sodišče bistveno kršilo določbo postopka po 8. točki drugega odstavka 339. člena ZPP v zvezi s 15. členom ZIZ s tem, ko je bila solastniku na javni dražbi prodanih nepremičnin in zakonitemu predkupnemu upravičencu onemogočena udeležba v postopku, saj ga o odredbi za prodajo oziroma spletni javni dražbi nepremičnine razpisane za 9. 12. 2021 sodišče sploh ni obvestilo. Dražbe se tako ni mogel udeležiti, saj zanjo sploh ni vedel. Sodišče prve stopnje je svojo napako ugotovilo in z dopisom z dne 13. 12. 2021 obvestilo predkupnega upravičenca, da ga pomotoma ni obvestilo o javni dražbi. Pozvalo ga je, da sodišču sporoči ali je kot zakoniti upravičenec zainteresiran za nakup preostalega solastniškega deleža na predmetnih nepremičninah. Pritožnik pa je z izjavo z dne 17. 12. 2021 sodišče prve stopnje obvestil, da je zainteresiran za nakup preostalega solastniškega deleža na nepremičninah. Sodišče prve stopnje izjave predkupnega upravičenca ni upoštevalo in je izdalo nezakonit sklep o domiku. Nato pa še sklep o izročitvi nepremičnine kupcema, ki pa je nezakonit.

4. Višje sodišče je izpodbijani sklep preizkusilo v okviru pritožbenih razlogov in razlogov, na katere je dolžno paziti po uradni dolžnosti (drugi odstavek 350. člena Zakona o pravdnem postopku - ZPP v zvezi s 366. členom ZPP in 15. členom Zakona o izvršbi in zavarovanju - ZIZ).

5. Pritožbeno sodišče ugotavlja, da pritožnik utemeljeno uveljavlja absolutno bistveno kršitev določb postopka iz 8. točke drugega odstavka 339. člena ZPP v zvezi s 15. členom ZIZ, ker sodišče prve stopnje odredbe o prodaji predkupnemu upravičencu ni vročilo. Pritožbeno sodišče ugotavlja, da tudi iz spisa sodišča prve stopnje izhaja pomanjkljivost v zvezi z vabljenjem predkupnega upravičenca na spletno javno dražbo. Sodišče prve stopnje je torej spletno javno dražbo opravilo ne da bi predkupnemu upravičencu vročilo odredbo o prodaji.

6. Res je, da se sedmi odstavek 181. člena ZIZ nanaša le na vročanje odredbe o prodaji predkupnim upravičencem in se ne nanaša na dolžnost upoštevanja zakonitega predkupnega upravičenca v postopku prodaje. Da pa ga je potrebno upoštevati, jasno izhaja iz 182. člena ZIZ.

7. Zakonita predkupna pravica se v zemljiško knjigo ne vpisuje. V zemljiško knjigo se namreč v skladu s 13. členom Zakona o zemljiški knjigi, v nadaljevanju ZZK-1 vpisujejo le pogodbene predkupne pravice. Vendar pa sta v izvršilnem postopku upoštevani tako zakonita kot tudi vknjižena predkupna pravica, kar jasno izhaja iz 181. in 182. člena ZIZ.

8. Predkupni upravičenec v izvršilnem postopku varuje svojo predkupno pravico. Varuje torej svojo pravno korist. Zato ima v izvršilnem postopku položaj materialnopravnega udeleženca. V izvršilnem postopku v določenih fazah postopka vstopajo osebe, ki v postopku izvršbe ali zavarovanja uveljavljajo kakšno svojo pravico ali pravno korist, pa niso stranke postopka. Mednje spada tudi imetnik zakonite predkupne pravice in imetnik vknjižene pogodbene predkupne pravice (Vesna Rijavec, Civilno izvršilno pravo, GV založba, 203 stran 88). Torej predkupni upravičenec vstopi kot udeleženec v postopek v fazi izvedbe prodaje. Da mu to zagotovi, mora sodišče pred tem vročiti odredbo o prodaji, nato pa pri prodaji z javno dražbo po zadnjem rednem koraku omogočiti, da sprejme nakup po tej ceni. Če se predkupni upravičenec želi udeležiti javne dražbe kot predkupni upravičenec, mora plačati varščino (prvi odstavek 182. člen ZIZ).

9. Ker torej sodišče prve stopnje predkupnemu upravičencu ni vročilo odredbe o prodaji, ni bilo pogojev za opravo dražbe. Iz tega razloga je bilo potrebno utemeljeni pritožbi predkupnega upravičenca ugoditi in izpodbijani sklep o izročitvi razveljaviti, posledično pa razveljaviti tudi sklep o domiku in elektronsko javno dražbo opravljeno 9. 12. 2021, saj za opravo le te niso bili izpolnjeni zakonski pogoji (3. točka 365. člena ZPP v zvezi s 15. členom ZIZ). Sodišče prve stopnje bo v ponovljenem postopku moralo ponovno opraviti prodajo nepremičnine in pri tem povabiti k dajanju ponudbe tudi predkupnega upravičenca.

Zakon o izvršbi in zavarovanju (1998) - ZIZ  - člen 181, 181/7, 182

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.